અમદાવાદ : ગત ઓક્ટોબર મહિનાના છેલ્લા અઠવાડિયાથી ગત તા.ર નવેમ્બર, ર૦૧૮ સુધી મ્યુનિસિપલ કોર્પોરેશનના સત્તાવાળાઓ દ્વારા શહેરભરમાં બાકી પ્રોપર્ટી ટેકસ વસૂલાત ઝુંબેશ હેઠળ સીલિંગ ઝુંબેશ હાથ ધરાઇ હતી. જે અંતર્ગત ૭૩૬ કોમર્શિયલ મિલકતોને સીલ કરાઇ હતી, જેમાં ઉત્તર-પશ્ચિમ ઝોનની ર૩૦ મિલકતનો પણ સમાવેશ થાય છે, જોકે તંત્રની ઝુંબેશ દરમિયાન લાખો-કરોડો રૂપિયાના ડિફોલ્ટર્સની મિલકતને તાળાં મરાયાં ન હતાં એટલે અન્ય ઝોનની જેમ નવા રચાયેલા ઉત્તર-પશ્ચિમ ઝોનમાં પણ સરકારી સહિત ખાનગી મિલકતોનો કરોડો રૂપિયાનો પ્રોપર્ટી ટેકસ તંત્રના ચોપડે આજે પણ ઉધાર બોલે છે. જા કે, હવે રકમનો આંક વધુ ઉંચો જતાં અમ્યુકો સત્તાવાળાઓએ પણ આવા ટોપ ડિફોલ્ટર્સ વિરૂદ્ધ આકરી કાર્યવાહી કરવાના સ્પષ્ટ સંકેતો આપ્યા છે. મ્યુનિસિપલ કોર્પોરેશનના ઉત્તર-પશ્ચિમ ઝોનમાં અગાઉના નવા પશ્ચિમ ઝોનના બોડકદેવ, થલતેજ, ગોતા, ચાંદલોડિયા અને ઘાટલોડિયા એમ પાંચ વોર્ડનો સમાવેશ કરાયો છે. તંત્રની બાકી ટેકસ વસૂલાત ઝુંબેશ હેઠળ આ ઝોનની કોમર્શિયલ મિલકતોને પણ સીલિંગ હેઠળ આવરી લેવાઇ હતી, જોકે તંત્ર દ્વારા મોટા ડિફોલ્ટર્સ સામે આકરાં પગલાં લેવાયાં ન હતાં, પરંતુ મ્યુનિસિપલ ટેકસ વિભાગના ચોપડે રૂ.રપ,૦૦૦થી રૂ.એક લાખ સુધીનો પ્રોપર્ટી ટેકસ બાકી બોલતો હોય તેવા નાના ડિફોલ્ટર્સની વિરુદ્ધ સીલિંગ ઝુંબેશ કરાતાં તંત્રની તિજોરીને પણ ખાસ આવક મળવા પામી ન હતી.